विनोदको कप्तानी शतक
प्रधानमन्त्री कप राष्ट्रिय क्रिकेट प्रतियोगितामा सोमबार तेस्रो दिन पनि शतक बनाउने क्रमले निरन्तरता पायो । अर्को संयोग यस पटक शतक बनाउने सबै खेलाडी विभागीय टोलीका छन् । विनोद भण्डारीले आफ्नो नाम पनि यही सूचीमा थपेका छन् । 
काठमाडौँ — प्रधानमन्त्री कप राष्ट्रिय क्रिकेट प्रतियोगितामा सोमबार तेस्रो दिन पनि शतक बनाउने क्रमले निरन्तरता पायो । अर्को संयोग यस पटक शतक बनाउने सबै खेलाडी विभागीय टोलीका छन् । विनोद भण्डारीले आफ्नो नाम पनि यही सूचीमा थपेका छन् । कप्तान विनोदको शतकमा त्रिभुवन आर्मी क्लबले त्रिवि क्रिकेट मैदान कीर्तिपुरमा मधेश प्रदेशलाई १ सय २६ रनले पराजित गर्‍यो । विनोदले १ सय १३ रनको इनिङ्स खेले । पहिलो दुई दिनको खेलमा नेपाल पुलिस क्लबका रशिद खान र नेपाल एपीएफ क्लबका सन्दीप जोराले शतक बनाएका थिए । प्रधानमन्त्री कपमा विनोदको यो दोस्रो शतक हो । ठीक तीन वर्ष अगाडि उनले गण्डकी प्रदेशविरुद्ध १ सय ११ रन बनाएका थिए ।विनादले मधेशविरुद्ध ९३ बल खेली ९ चौका र ६ छक्का प्रहार गरेपछि आर्मी पूरा ५० ओभर खेली ३ सय २० रनमा अलआउट भयो । विनोदले कुशल मल्लसँग पाँचौं विकेटमा १ सय ३२ रनको साझेदारी गरी खेल आर्मीको नियन्त्रणमा राखेका थिए । कुशल र विवेक यादव दुवैले समान ३७ रन बनाए । कुशलले ४४ र विवेकले ३० बल खेली समान २ चौका र छक्का प्रहार गरे । बसिर अहमद १६, सोमपाल कामी ६, शाहव आलम ७ रनमा आउट भए । जितेन्द्र मुखिया २ रनमा अविजित रहे । सन्तोष कार्की र इमरान शेखले १० ओभरमा ५३ रन जोडी आर्मीलाई राम्रो सुरुआत दिलाए । इमरान ३७ बलमा ५ चौका प्रहार गरी २७ रनमा आउट भए । सन्तोषले ५४ बल खेली २ चौका र १ छक्कासहित ४२ रन जोडे । भीम सार्की १८ र सन्दीप रजाइली शून्यमा आउट भए । मधेशबाट रन्जित कुमारले ५ विकेट लिए । उनले ९ ओभरमा ४१ रन खर्चे । विशाल पटेलले २ तथा राजेश यादव र रूपेश सिंहले १–१ विकेट लिए ।पवन सर्राफले ६५ रन बनाए पनि मधेश ४९ औं ओभरमा १ सय ९४ रनमा अलआउट भयो । पवनले ८३ बल खेली ७ चौका र ३ छक्का प्रहार गरे । ओपनर मायन यादव ३६ बल खेली ६ चौका प्रहार गरी ३२, अर्का ओपनर अनिल शाह १२, रूपेश १८ र विशाल १७ रनमा आउट भए । दसौं नम्बरमा ब्याटिङ गरेका राजेशले ४८ बल खेली ५ चौका प्रहार गरी अविजित ३२ रन बनाए । आर्मीका शाहवले ४ विकेट लिए । उनले १० ओभरमा १ मेडन राख्दै ३७ रन खर्चे । सोमपालले २ तथा जितेन्द्र र कुशलले १–१ विकेट लिए ।रोहितको अर्को बलिङ प्रभावराष्ट्रिय टोलीका कप्तान रोहित पौडेलले लगातार दोस्रो खेलमा पनि बलिङ प्रभाव देखाएका छन् । वाग्मतीविरुद्ध अघिल्लो दिनमात्र ४ विकेट लिएका रोहितले मूलपानी क्रिकेट मैदानमा सोमबार ३ विकेट लिनुका साथै बलियो ब्याटिङ प्रदर्शन गरे । उनको प्रयासमा नेपाल एपीएफ क्लबले कोशी प्रदेशविरुद्ध ६ विकेटको आरामदायी विजय हात पार्‍यो । रोहित र अविनाश बोहराले ३–३ विकेट लिएपछि पहिला ब्याटिङ गरेको कोशी ४४.३ ओभरमा १ सय ३५ रनमा अलआउट भयो । अविनाशले ८.३ ओभरमा ३ मेडन राख्दै १३ र रोहितले ७ ओभरमा १ मेडन राख्दै २४ रन खर्चे । अमरसिंह रौटेलाले २ तथा भुवन कार्की र मौसम (श्याम) ढकालले १–१ विकेट लिए । कोशीबाट फिर्दोश अन्सारीले ५५ रन बनाए । उनले ८५ बल खेली ८ चौका प्रहार गरे । सोनु अन्सारी २०, कप्तान अंकित सुवेदी १३, आइस भट्टराई १० र सोनु मण्डल ११ रनमा आउट भए । खेलमा हावी भएका रोहितले ८० रन बनाएपछि एपीएफले १९.१ ओभरमै लक्ष्य पूरा गर्‍यो । प्लेयर अफ द म्याच उनले ५३ बल खेली ९ चौका र ३ छक्का प्रहार गरे । ओपनर प्रज्वल शाही २२, आसिफ शेख ४ र पुरन विक १ रनमा आउट भए । सुमित महर्जन २० बल खेली २ चौका प्रहार गरी २० र सन्दीप २ रन बनाई अविजित रहे । आजको खेल- कोशी प्रदेशविरुद्ध नेपाल पुलिस क्लब, कीर्तिपुर- मधेश प्रदेशविरुद्ध वाग्मती, मूलपानी- कर्णाली प्रदेशविरुद्ध सुदूरपश्चिम, भैरहवा